《高忠宪公水居》
清代·王灏

大雅久沦丧，斯道在东林。先正有遗徽，穹然山水深。

浩渺纵孤有，云居远追寻。登涉怀往迹，旷望悦幽心。

群峰散平湖，空翠来苍岑。伊人虽缅邈，虚室悬鸣箴。

矧兹溯流风，因之白雪吟。投琼意何厚，赓歌良不任。

自昔期古处，靡靡遂至今。日月忽西驰，岁暮苦寒侵。

愿言告良友，努力嗣徽音。

作者简介：（1823—1888）清直隶定州人，字文泉，号坦甫。咸丰二年举人，议叙同知衔。奉檄练义勇拒太平军、捻军，赏四品顶戴。家富资财，光绪间，受张之洞、黄彭年鼓动，广收畿辅先哲遗著，招黄国瑾、钱恂，为之校定，辑为《畿辅丛书》。